| BM-27 Uragan |
| --- |
| Raketomet BM-27 (9K57) Uragan na výstave Ministerstva obrany RF v roku 2008.Raketomet BM-27 (9K57) Uragan na výstave Ministerstva obrany RF v roku 2008. |
| **Základná charakteristika** |
| Posádka | 6 |
| Dĺžka | 9630 mm |
| Šírka | 2800 mm |
| Výška | 3225 mm |
| Hmotnosť | 20 t |
| **Pancierovanie a výzbroj** |
| Pancierovanie |  |
| Hlavná zbraň | odpaľovacie zariadenie 16 rakiet kalibru 220 mm |
| Sekundárne zbrane |  |
| **Pohon a pohyb** |
| Pohon | Dva motory ZIL-375 2 x 180 k |
| Odpruženie |  |
| Max. rýchlosť | 65 km/h |
| Pomer výkon/hmotnosť |  |
| Dojazd | 500 km |
| Priechodnosť |  |

**BM-27 Uragan** alebo **9K57 Uragan** je sovietsky a neskôr ruský salvový raketomet kalibru 220 mm na podvozku nákladného automobilu ZIL-135 (8x8). Je určený na ničenie živej sily, ľahko obrnených a obrnených vozidiel motorizovanej pechoty a tankových jednotiek nepriateľa, veliteľských stanovíšť, komunikačných centier a objektov vojenských síl na vzdialenosť 10 až 35 km.

Vznik a vývoj
-------------

Po úspešnom zavedení raketometu BM-21 Grad spustil Štátny výskumný ústav presného strojárstva v Tule z vlastnej iniciatívy výskumné práce zamerané na vytvorenie ešte výkonnejšieho raketového systému. Tieto práce prebiehali v rokoch 1963-1964 a skúmali možnosti vývoja systému s väčším dosahom a väčšou ničivou silou. Výsledkom výskumu bol projekt salvového raketometu Uragan s dosahom 35 km, ktorý bol v júni 1964 zaslaný na posúdenie Ministerstvu strojárstva. Na základe príkazu Ministerstva obranného priemyslu z 28. decembra 1966 boli zahájené vývojové práce na vytvorenie vysoko presného salvového raketového systému Uragan. V roku 1972 bol vývoj systému ukončený a jeho prvý prototyp podstúpil továrenské skúšky. Odstraňovanie nedostatkov systému a jeho testovanie prebiehali až do roku 1975, kedy bol raketomet Uragan zavedený do služby v Sovietskej armáde.

Konštrukcia
-----------

Systém BM-27 Uragan pozostáva z nasledovných komponentov:

* Bojové vozidlo BM 9P140
* Prepravné a nakladacie vozidlo 9T452
* rakety
* Komplex automatického riadenia paľby 1V126 "Kapustnik-B"
* Výcvikové prostriedky
* Vozidlo pre topografický prieskum 1T12-2M
* Meteorologický komplex 1B44
* Súprava špeciálneho vybavenia a náradia 9F381

### Bojové vozidlo BM 9P140

Bojové vozidlo BM 9P140 je dlhé 9,63 m, široké 2,8 m a vysoké 3,23 m. Na korbe má lafetovaných 16 trubíc, z ktorých odpaľuje ťažké rakety kalibru 220 mm. Jednou salvou je schopné pokryť a zničiť priestor o rozlohe 42 600 m², čiže takmer 4,3 hektára. BM 9P140 je ťažké terénne vozidlo 8×8 ZiL-135LMP, ktorého pohon zaisťujú dva osemvalcové dvojradové vidlicové benzínové motory ZIL-375 (každý s výkonom 180 koní). Motory dokážu vozidlu udeliť rýchlosť až 65 kilometrov za hodinu. Na plnú nádrž môže po ceste prejsť až 500 kilometrov. Vozidlo raketometu je vybavené aj systémom riadeného hustenia pneumatík, ktorý pomáha jazde v ťažkom teréne, akým je piesok alebo blato.

Systém riadenia paľby ovládaný zbraňovým operátorom a veliteľom vozidla je typu 1V126. Jeho súčasťou je aj panoramatický ďalekohľad pre nepriamu paľbu PG-1. Schopnosť nočného videnia nemá, takýto prístroj má k dispozícii iba vodič. Systém riadenia paľby po zaujatí miesta odpalu automaticky preberá informácie napríklad z vozidla pre topografický prieskum 1T12-2M a od súbežne neseného meteorologického systému 1B44.

### Prepravné a nakladacie vozidlo 9T452

Prepravné a nakladacie vozidlo 9T452 vezie zásobu ďalších 16 rakiet a je schopné prázdny raketomet automaticky nabiť do 15 minút. Ide o vozidlo rovnakého typu ako u samotného raketometu, teda o ZIL-135. 

Súprava špeciálneho vybavenia a náradia 9F381 je vezená väčšinou na sprievodných nákladných vozidlách, v súčasnosti predovšetkým na KAMAZoch.

### Rakety

Raketa systému je (podľa typu a variantu bojovej hlavice) maximálne 5,178 metra dlhá a má hmotnosť najviac 280 kg. Dokáže zasahovať ciele až na vzdialenosť 35 km. Hmotnosti hlavíc dosahujú hodnoty od cca 89,5 kg až po 143,5 kg.

|  | 9M27F | 9M27K1 | 9M27K2 | 9M27K3 | 9M59 | 9M51 |
| --- | --- | --- | --- | --- | --- | --- |
| Kaliber | 220 mm |
| Dĺžka | 4.832 m | 5.178 m | 5.2 m | 5.178 m | 5.147 m |
| Hmotnosť | 280 kg | 270 kg | 256 kg |
| Bojová časť | 100 kg (trieštivá hlavica) | 90 kg (kazetová hlavica) | 89.5 kg (kazetová hlavica) | 90 kg (kazetová hlavica) | 89.5 kg (kazetová hlavica) | 143.5 kg (termobarická hlavica) |
| Dolet | 10-35 km | 8-34 km | 10-35 km | 5-13 km |
|

Požívatelia
-----------

* Bielorusko  Bielorusko
* Eritrea  Eritrea
* Gruzínsko  Gruzínsko
* Guinea  Guinea
* Irán  Irán
* Kazachstan  Kazachstan
* Kirgizsko  Kirgizsko
* Moldavsko  Moldavsko
* Rusko  Rusko
* Sýria  Sýria
* Turkménsko  Turkménsko
* Ukrajina  Ukrajina
* Uzbekistan  Uzbekistan

Referencie
----------

1. ↑   *ВПК НОВОСТИ, ИСТОРИЯ ОРУЖИЯ, ВОЕННАЯ ТЕХНИКА, БАСТИОН, ВОЕННО-ТЕХНИЧЕСКИЙ СБОРНИК. BASTION, MILITARY-TECHNICAL COLLECTION. MILITARY-INDUSTRIAL COMPLEX NEWS, HISTORY OF WEAPONS, MILITARY EQUIPMENT* [online]. bastion-karpenko.ru, [cit. 2022-06-04]. Dostupné online. Archivované 2015-03-15 z originálu.
2. ↑   *Реактивная система залпового огня 9К57 "Ураган"* [online]. missilery.info, [cit. 2022-06-04]. Dostupné online.
3. ↑  BM-27 Uragan. *Weapon Systems.net*.
4. ↑  220mm 9M27. *Weapon Systems.net*.